Arne Johnson

Arne Johnson (født 3. mai 1907 i Oslo, død 12. juli 1994 i Oslo) var en norsk tegner, illustratør, frimerkekunstner og maler. Han ble utdannet ved SHKS i Oslo og foretok studiereiser til Paris i 1930, Berlin i 1932–1933, London i 1934–1935, Portugal og Italia i 1938 samt til Øst-Afrika i 1972. Som maler arbeidet han særlig med landskapsmotiver fra Jæren og Nydalen i Oslo. Han er imidlertid mest kjent som illustratør til en rekke barnebøker, blant annet flere titler av Leif Hamre og Per Kvist. Han lagde også en rekke illustrasjoner til A-magasinet


== Liv og virksomhet ==
Johnson var allerede en kjent reklametegner da han i begynnelsen av 1940-årene gikk inn for malerkunsten. I 1946 stilte han ut landskapsbilder med motiver hentet fra Østlandet og Jæren. Hans utstilling i 1973, resultatet av stipendreisen til Øst-Afrika, viste at han ved hjelp av strek- og valørskravering i svart/hvitt kunne gi et «fargerikt» bilde av natur, folkeliv og dyreliv. Han var en fremragende dyretegner med katter som spesialitet, illustrert ved hans kanskje rikeste og mest varierte illustrasjonsarbeider til boken Den grå katt og den sorte. Her lar han svart-hvitt veksle med akvareller. Ett av kjennemerkene til Johnsons illustrasjoner er «den levende blyantstreken», hvor han ikke løftet blyanten fra arket. Dette gir enkle, men likevel levende bilder.
Johnson var representert på høstutstillingen hele 31 ganger mellom 1931 og 1979. Utover dette var han representert ved en rekker utstillinger i Norge, Norden og Europa i tillegg til flere separatutstillinger i Norge. Han er også representert i Nasjonalgalleriet og innkjøpt av Utenriksdepartementet.
Johnson illustrerte også en rekke norske frimerker, samt 7 frimerker for FN:

1961 Norges idrettsforbund 100 år. Motiv og valør: 20 øre – Friidrett (spyd), 25 øre – Skøyter, 45 øre – Hopp og 90 øre – Seiling. Utgitt 15. mars 1961.
1961 Fridtjof Nansen 100 år. 100-årsdagen for Fridtjof Nansens (1861–1930) fødsel. Motiv og valør: 45 øre (brunlig oransjerød og grå) og 90 øre (blå og grå). Utgitt 10. oktober 1961.
1962 Vilhelm Bjerknes 100 år. 100-årsdagen for fysikeren og meteorologen professor Vilhelm Bjerknes' (1862–1951) fødsel. Motiv og valør: 45 øre (brunlig rød og grå) og 150 øre (blå og grå). Utgitt 14. mars 1962.
1962 Norsk flyging 50 år. 50-årsdagen for den første flyging fra Borre i Vestfold til Øra ved Fredrikstad som ble foretatt av den norske marineoffiseren Hans Fleischer Dons. Motiv og valør: 150 øre – Flymaskinen Start. Utgitt 1. juni 1962 (NK 508).
1972 Non-proliferation of nuclear weapons (FN)
1974 Verdenspostforeningen 100 år. 100-årsjubileum for dannelsen av Verdenspostforeningen (Union Postale Universelle). Motiv og valør: 1,00 kr – «Menneskeverk» – bygninger fra ulike land og 1,40 kr – «Våre brødre menneskene». Utgitt 9. oktober 1974
1974 Union Postale Universelle (FN)
1975 Skisport. Utgitt i anledning skisporten. Motiv og valør: 1,00 kr – kvinnelig skiløper utformet etter detalj fra Gustav Wentzels maleri Skirenn i Fjelkenbakken, og 1,40 kr – telemarksving. Utgitt 15. januar 1975.
1975 Speiderleir. Utgave i forbindelse med den internasjonale verdensspeiderleir – Nordjamb 75 – ved Lillehammer 29. juli til 7. august 1975. Motiv og valør: 1,25 kr – Sommerspeiding, og 1,40 kr – Vinterspeiding. Utgitt 19. juni 1975.
1980 Norges Kristelige Ungdomsforbud 100 år. Motiv: Stiliserte planter, samt emblemene til KFUK (Kristelig forening for unge kvinner) og KFUM (Kristelig forening for unge menn). Valør: 1,00 kr og 1,80 kr. Utgitt 26. februar 1980.
1980 Telefonen i Norge 100 år. Motiv og valør: 1,25 kr – Satellitt-jordstasjon og bordapparat fra telefonens barndom og 1,80 kr – Stolpereising, etter gammelt fotografi, samt bordapparat. Utgitt 9. mai 1980.
1981 Internasjonalt år for funksjonshemmede 1981. Motiv og valør: 1,50 kr – Motto: «„Vi skal stå sammen – alle er samfunnsborgere“» og 2,20 kr – Motto: «„Vi med dere – dere med oss“». Utgitt 25. august 1981.
1982 Kamp mot tuberkulosen. Motiv og valør: 2,00 kr – Sykepleier og 3,00 kr – Mikroskop. Utgitt 1. april 1982.


== Priser ==
Arne Johnson mottok Kultur- og kirkedepartementets priser for barnelitteratur hele sju ganger:

1957 for Otter tre to kaller (sammen med forfatteren Leif Hamre)
1959 for Kvitebjørn (bok)|Kvitebjørn (sammen med forfatteren Rasmus Løland)
1960 for Hemmelig sender (sammen med forfatteren Olaf Rynning-Tønnesen)
1968 for Hansemann (sammen med forfatteren Synnøve Gill Dahl)
1969 for Den grå katt og den sorte (sammen med forfatteren Regine Normann)
1971 for Eventyrfjell (sammen med forfatteren Johan Falkberget)
1972 for Klang, den store hunden (sammen med forfatteren William H. Armstrong)I 1937 fikk han Tegnerforbundets stipendium, og ble to år senere valgt til formann for Tegnerforbundet.
I tillegg han han vunnet premier i verdenskonkurranser om frimerker til FN, og i norske frimerkekonkurranser.


== Referanser ==